- Hindi News
- 17 जून से शुरू होगी शिप्रा परिक्रमा यात्रा, 10 हजार से अधिक लोग जुटेंगे
17 जून से शुरू होगी शिप्रा परिक्रमा यात्रा, 10 हजार से अधिक लोग जुटेंगे
शिप्रा तीर्थ परिक्रमा यात्रा इस बार 17 जून को बाबा महाकाल के शिखर दर्शन के साथ शुरू होगी। 37 कि.मी. लंबी यात्रा के दौरान शिप्रा तट पर आने वाले देव स्थलों में दर्शन करने के बाद 18 जून को यात्रा का समापन होगा। समापन पर शिप्रा का अभिषेक व सोलह शृंगार कर तीन सौ फीट लंबी चुनरी औढाई जाएगी। यात्रा में दस हजार से अधिक श्रद्धालु उमड़ेंगे।
भास्कर संवाददाता.उज्जैन
रविवार को होटल शिप्रा में शिप्रा तीर्थ परिक्रमा आयोजन समिति की बैठक मप्र पर्यटन विकास निगम अध्यक्ष डॉ.मोहन यादव की अध्यक्षता में आयोजित हुई। बैठक में उपस्थित करीब 60 से अधिक आयोजन समिति के सदस्यों ने विगत 8 वर्षों से चल रही शिप्रा तीर्थ परिक्रमा के संबंध में विचार-विमर्श किया। बैठक में तय हुआ कि दो दिवसीय यह यात्रा सुबह 17 जून को 8 बजे महाकाल मंदिर के बाहर शिखर दर्शन के बाद प्रारंभ होगी। रामघाट पहुंचने पर मां शिप्रा का पूजन अभिषेक कर यात्रा विधिवत प्रारंभ होगी। यात्रा पूर्व में पहले दिन 21 कि.मी., दूसरे दिन 14 कि.मी.की होती है। इस बार महाकाल के आंगन से यात्रा प्रारंभ होने के कारण दो किमी का मार्ग और जुड जाएगा। यात्रा में शहरी और ग्रामीण क्षेत्रों के हजारों श्रद्धालु भाग लेकर शिप्रा के किनारे आने वाले देव स्थलों पर दर्शन करते हैं। बैठक में भाजपा नेता रूप पमनानी, दिलीप रायते, भूरालाल यादव, पार्षद जगदीश पांचाल, रामेश्वर दुबे, नरेश जैन, मुकेश जोशी, राजेशसिंह कुशवाह सहित आयोजन समिति के सदस्य प्रमुख रूप से उपस्थित थे।
बॉक्स
यह होगा यात्रा का मार्ग
शिप्रा तीर्थ परिक्रमा यात्रा महाकाल मंदिर के शिखर दर्शन के बाद हरसिद्धि मंदिर के सामने से होकर रामघाट पहुंचेगी। रामघाट से नृसिंह घाट, आनंदेश्वर मंदिर, जगदीश मंदिर, गऊघाट, जंतर-मंतर, वरूणेश्वर महादेव, त्रिवेणी शनि मंदिर पहुंचेगी। इसके बाद गोठडा, सिकंदरी, दाउदखेड़ी, चिंतामण, मंगरोला फंटा, लालपुल होते हुए भूखी माता मंदिर से दत्त अखाडा, रणजीत हनुमान, कालभैरव, अंगारेश्वर महादेव, कमेड, मंगलनाथ, सांदीपनि आश्रम, गढ़कालिका, भर्तृहरि गुफा, ऋणमुक्तेश्वर, वाल्मीकि धाम, उदासीन अखाडा पहुंचेगी। गंगा दशहरा के अवसर पर शिप्रा-गंगा पूजन कर शिप्रा मैय्या को सोलह शृंगार की सामग्री अर्पण कर चुनरी ओढ़ाई जाएगी। इस दौरान एक भजन संध्या का भी आयोजन भी होगा।
tgl_Latn hin_Deva hin_Deva hin_Deva bho_Deva hin_Deva kas_Deva hin_Deva awa_Deva